#VIDEO Katibu Mkuu wa Wizara ya Nishati Injinia Felchesmi Mramba, leo Jijini Dar es salaam, ametolea ufafanuzi kuhusu hatua ya Serikali kununua umeme nchini Ethiopitia kupitia mpaka wa Namanga, Kenya na kusisitiza kuwa kununua umeme kutoka Nchi jirani haimaanishi kuwa Nchi ipo katika changamoto ya upungufu wa umeme kwani kwa sasa Tanzania inazalisha umeme wa kutosha ambao ni takribani Megawati 3796.

Amefafanua kuwa hatua hii ina faida kwa pande zote mbili kwa kuwa njia itakayotumiwa kununua umeme Nchini Ethiopia ndio hiyohiyo itakayotumiwa kuuza umeme kwa Nchi zenye uhitaji ambapo akifafanua zaidi amesema kuwa jinsi umeme utakavyokuwa ukinunuliwa, umeme wa Ethiopia utaingizwa kwenye mfumo wa Gridi ya Kenya na kisha Kenya itatoa umeme kuja Tanzania ikifidia umeme ulioingizwa kutoka nchini Ethiopia.

‘’Makubaliano haya yako ya pande mbili kuna wakati sisi tutanunua umeme na kuna wakati tutatumia njia hiyohiyo kuuza umeme kwa Nchi jirani, tunavyoangalia hali ya Kaskazini kwa sasa tunaona sisi tutachukua zaidi kuliko kupeleka lakini kuna wakati na wenyewe wanaweza wakahitaji umeme na tutatumia njia hiyohiyo kuwapelekea”

Ameongeza kuwa kununua na kuuziana umeme kwa Nchi si jambo geni na Tanzania kwa muda mrefu imekuwa ikinunua umeme nchini Uganda kwa ajili ya Mkoa wa Kagera, imekuwa ikinunua umeme Zambia kwa ajili ya Mkoa wa Rukwa na ikinunua umeme wa Kenya kwa baadhi ya maeneo ya Mkoa wa Tanga hususani ya mpakani.

Kuhusu mradi wa Bwawa la Julius Nyerere ambalo mpaka sasa limefikia asilimia 99.8 kukamilika, amesema limekua na mchango mkubwa wa upatikanaji wa umeme katika maeneo mbalimbali nchin “Kule Julius Nyerere sasa hivi tunatumia umeme tunaouhitaji, kama mahitaji yetu sisi ni megawati 1908 kwenye Gridi ya Taifa hatuwezi kuzalisha zaidi kwa kuwa umeme utakua hauna matumizi” #MillardAyoUPDATES
#VIDEO